ເກົາຫຼີ​ເໜືອ​ປະກາດ​ວ່າ ​ສະພານິຕິ​ບັນ​ຢັດ​ຂອງ​ຕົນ ຈະ​ປະຊຸມ​ກັນອີກ​ ໃນ​ເດືອນ​ນີ້
ຄໍາ​ປະກາດ​ຈາກ ​ອໍານາດ​ນິຕິ​ບັນ​ຢັດຂອງ​ເກົາຫຼີ​ເໜືອ ກ່ຽວ​ກັບ​ການ​ໄຂ ​ກອງ​ປະຊຸມ ມີ​ຂຶ້ນ​ໃນຕອນ​ເຊົ້າຂອງ​ວັນ​ພຸດ ​ສອງ​ມື້​ກ່ອນ​ນີ້.
SEOUL — ເກົາຫຼີເໜືອໄດ້ປະກາດວ່າ ສະພານິຕິບັນຢັດຂອງຕົນຈະປະຊຸມກັນອີກໃນເດືອນນີ້ ຊຶ່ງພາໃຫ້ມີການສັນນິຖານກັນຕ່າງໆນາໆຢູ່ໃນເກົາຫຼີໃຕ້ ກ່ຽວກັບການໄຂກອງປະຊຸມທີ່ຜິດປົກກະຕິ ຂອງອັນທີ່ມອງເຫັນກັນວ່າເປັນ ສະພາກາຢາງ ຫລືແຕ່ໃນຊື່ເທົ່ານັ້ນ ຢູ່ໃນນະຄອນຫລວງພຽງຢາງ Steve Herman ຜູ້ສື່ຂ່າວວີໂອເອມີລາຍງານຈາກກຸງໂຊລ ຄໍາປະກາດ ຈາກອໍານາດນິຕິບັນຢັດຂອງເກົາຫຼີເໜືອ ກ່ຽວກັບການໄຂກອງປະຊຸມ ມີຂຶ້ນໃນຕອນເຊົ້າຂອງວັນພຸດສອງມື້ກ່ອນນີ້ ຜູ້ປະກາດເວົ້າວ່າ ບັນດາຜູ້ແທນສະພາປະຊາຊົນສູງສຸດ ໄດ້ຖືກແຈ້ງໃຫ້ຊາວແລ້ວ ກ່ຽວກັບການໄຂກອງປະຊຸມຢູ່ນະຄອນຫລວງພຽງຢາງໃນວັນທີ່ 25 ເດືອນກັນຍານີ້ ແລະໃຫ້ໄປລົງທະບຽນຢູ່ທີ່ນັ້ນ ນຶ່ງຫຼືສອງມື້ລ່ວງໜ້າກອງປະຊຸມ ທີ່ນະຄອນຫລວງໂຊລຂອງເກົາຫຼີໃຕ້ນັ້ນ Park Soo-jin ໂຄສົກຍິງກະຊວງທ້ອມໂຮມຊາດ ກ່າວວ່າ ເຖິງແມ່ນວ່າການໄຂກອງປະຊຸມຂອງສະພາກາຢາງຂອງເກົາຫຼີເໜືອສອງເທື່ອຕໍ່ປີນັ້ນ ຖືວ່າເປັນເລຶ່ອງທີ່ຜິດປົກກະຕິກໍຕາມ ແຕ່ກໍບໍ່ແມ່ນວ່າ ບໍ່ເຄີຍມີມາກ່ອນ ໂຄສົກ ພາກ ເວົ້າວ່າ ໃນປີ 2003 ສະພາປະຊາຊົນສູງສຸດຂອງເກົາຫລີເໜືອກໍໄດ້ປະຊຸມກັນສອງເທື່ອເຊ່ນກັນ ໃນບາງປີ ພາຍໃຕ້ການປົກຄອງຂອງອະດີດຜູ້ນໍາຄົນກ່ອນ ທ່ານ ກິມຈົງອິລ ນັ້ນ ຮອດບໍ່ໄດ້ປະຊຸມກັນເລີຍກໍມີ ໃນສະໄໝປະຊຸມເມື່ອເດືອນເມສາປີນີ້ ທ່ານ ກິມຈົງອຸນ ໄດ້ຖືກແຕ່ງຕັ້ງຢ່າງເປັນທາງການ ໃຫ້ເປັນປະທານຜູ້ທີນຶ່ງ ຂອງຄະນະກໍາມາທິການປ້ອງກັນຊາດ ຊຶ່ງເທົ່າກັບເປັນການມອບສະຖານະພາບຜູ້ນໍາສູງສຸດຂອງປະເທດໃຫ້ທ່ານ ນອກນີ້ແລ້ວ ກອງປະຊຸມສະພາຍັງໄດ້ແຕ່ງຕັ້ງໃຫ້ມື້ລາງທ່ານ ກິມ ຈົງອິລ ບິດາຂອງຜູ້ນໍາເກົາຫຼີເໜືອຄົນປັດຈຸບັນ ໃຫ້ເປັນປະທານຕະຫລອດການຂອງຄະນະກໍາມາທິການປ້ອງກັນຊາດອີກ ອົງການຂ່າວຢົນຮັບ ທີ່ໄດ້ທຶນດໍາເນີນຈາກປະຊາຊົນເກົາຫຼີໃຕ້ ເວົ້າວ່າ ມີຄວາມເປັນໄປໄດ້ສູງຫລາຍ ທີ່ວ່າກອງປະຊຸມໃນເດືອນນີ້ຂອງສະພານິຕິບັນຢັດຂອງເກົາຫຼີເໜືອນັ້ນ ຈະປະກາດນະໂຍບາຍຊຸດໃໝ່ ຫຼືບໍ່ກໍປະກາດການຊັບຊ້ອນຄະນະລັດຖະບານນ ຫຼືອົງກອນອື່ນໆຂອງລັດ ນອກນີ້ແລ້ວ ຍັງມີການຄາດເດົາກັນວ່າ ຄະນະນິຕິບັດຢັດຈະເຊັນລົງນາມ ໃຫ້ເປັນກົດໝາຍ ນະໂຍບາຍຄຸ້ມຄອງເສດຖະກິດສະບັບນຶ່ງ ທີ່ຮ່າງຂຶ້ນມາໃນທ້າຍເດືອນມິຖຸນາຜ່ານມາ ແລະໄດ້ມີການດັດແກ້ ແລະມີກໍາໜົດທີ່ຈະນໍາມາຈັດຕັ້ງປະຕິບັດ ຕັ້ງແຕ່ເດືອນໜ້ານີ້ເປັນຕົ້ນໄປນັ້ນ ສິ່ງທີ່ສໍາຄັນທີ່ສຸດກ່ຽວກັບນະໂຍບາຍດັ່ງກ່າວນີ້ ກໍແມ່ນມັນຮ່າງຂຶ້ນມາເພື່ອຍຸຕິເປັນບາງສ່ວນ ການແບ່ງປັນສ່ວນອາຫານການກິນນັ້ນ Yang Moo-jin ສາສະດາຈານຊາວເກົາຫຼີໃຕ້ ປະຈໍາມະຫາວິທະຍາໄລ ການສຶກສາກ່ຽວກັບເກົາຫຼີເໜືອ ເວົ້າວ່າ ທ່ານຄາດວ່າກອງປະຊຸມສະພາ ໃນວັນທີ 25 ເດືອນກັນຍານີ້ ຈະເພັ່ງເລັງໃສ່ການປ່ຽນແປງນະໂຍບາຍດ້ານເສດຖະກິດ ທ່ານ ຢັງ ເວົ້າວ່າ ບັນດານັກວິເຄາະຂ່າວກອງ ເວົ້າວ່າ ກໍາລັງມີການດໍາເນີນຂັ້ນຕອນ ເພື່ອເອົາອໍານາດໃນການຄວບຄຸມນະໂຍບາຍເສດຖະກິດທີ່ສໍາຄັນໆນັ້ນ ອອກໄປ ຈາກກອງທັບເກົາຫຼີເໜືອ ແລະມອບໃຫ້ຢູ່ພາຍໃຕ້ຄະນະລັດຖະບານ ເກົາຫລີເໜືອໄດ້ດໍາເນີນຄວາມພະຍາຍາມເພື່ອປະຕິຮູບເງິນຕາຂອງຕົນ ໃນທ່າມກາງສະພາວະເງິນເຟີ້ທີ່ຮຸນແຮງເມື່ອສາມປີຜ່ານມາ ແຕ່ບໍ່ໄດ້ຜົນ ປະເທດທີ່ຍາກຈົນແຫ່ງນີ້ ທີ່ມີເພື່ອນມິດໃກ້ຊິດຢູ່ບໍ່ພໍເທົ່າໃດປະເທດ ນອກຈາກຈີນແລ້ວນັ້ນ ແມ່ນຍັງສືບຕໍ່ປະເຊີນກັບສິ່ງທ້າທາຍຮ້າຍແຮງຕ່າງໆນາໆ ຍ້ອນເປັນປະເທດນຶ່ງທີ່ມີລະບົບເສດຖະກິດທີ່ວາງແຜນໂດຍສູນກາງ ແລະປົກປິດທີ່ສຸດຂອງໂລກ ຜົນຜະລິດລວມພາຍໃນ ຫຼືຈີດີພີ ຂອງເກົາຫຼີເໜືອ ມີມູນຄ່າເທົ່າກັບພຽງສາມເປີເຊັນເທົ່ານັ້ນ ຂອງຈີດີພີ ຂອງເກົາຫຼີໃຕ້ ແລະມາບັດນີ້ ກໍເກີດມີຄວາມເປັນຫ່ວງຂຶ້ນມາໃໝ່ອີກ ຢູ່ໃນວົງການອົງການ ຊ່ວຍເຫຼືອນານາຊາດບາງອົງການ ກ່ຽວກັບສະຖານະການຂາດແຄນດ້ານສະບຽງອາຫານ ທີ່ຮ້າຍແຮງລົງໄປນັບມື້ໃນເກົາຫຼີເໜືອນັ້ນ ຫຼັງຈາກປະເຊີນກັບສະພາວະແຫ້ງແລ້ງເປັນເວລາດົນ ນານ ແລະກໍຕ້ອງມາປະສົບກັບໄພນໍ້າຖ້ວມທີ່ຮ້າຍແຮງຫຼາຍບັ້ນ ທີ່ສ້າງຄວາມເສຍຫາຍທີ່ສຸດເມື່ອບໍ່ດົນມານີ້ອີກ